    CCM,Kikwete sio Mungu
Ni tarehe 12 juni,2009 nikiwa natoka kupata mlo wangu wa mchana, nakutana na picha kubwa ya Mhe. Jakaya Mrisho (J.M), ikiwa chini ya maandishi makubwa “MAANDAMANO YA KUMUUNGA MKONO MHE. RAISI KIKWETE ILI AWE MGOMBEA PEKEE WA URAISI KUPITIA CCM”, nilistuka sana kuiona ile picha na maneno yale, mahali pale, sikuwahi kutegemea kukutana na kitu cha aina hiyo mahali popote Tanzania na hasa Chuo kikuu.

    Tangu kufariki kwa baba wa taifa hili hayati mwalimu Julius Kambarage (J.K) octoba 14 mwaka 1999, taifa hili limeshuhudia mengi, makubwa, madogo na hata yale ambayo ulimwengu wa nchi zinazopigania kuendelea na kutoka katika umasikini hazikutabiria, ukianzia chaguzi zenye vurugu (Zanzibar), migomo, kashfa, ufisadi, rushwa, sintofahamu  na kikubwa mfumuko wa bei .

    Nikinukuu moja ya maneno yake, mwl. Nyerere aliwahi kusema “kwa mtu mwenye hekima, ikulu si mahali pa kupakimbilia” kisha “ikulu ni mahali patakatifu” mwisho wa nukuu. Sina maana wote wanaoutaka uraisi hawana hekima, naamini hata mwalimu hakuwa na maana hiyo ila wote ambao wanahisi kuwa ni lazima wawe maraisi. 

     Kwa Tanzania raisi ni mtu wa pekee, yuko juu, juu ya mahakama,juu ya watanzania na pengine waweza kusema juu ya sheria, lakini hili si tatizo kwangu, kwa kuwa ni madaraka yake kikatiba na sina nia ya kupinga katiba ya nchi, tatizo kubwa ni njia (strategies) wanazotumia kuutaka huo uraisi, kwa takwimu nilizonazo raisi kikwete ambaye wengi humwita J.K (ingawa ni J.M), anakubalika kwa zaidi ya asilimia 80,(kulingana na takwimu mbalimbali ikiwemo iliyofanywa na taasisi mojawapo ya chuo kikuu cha Dar es salaam, lakini bado sielewi kama kweli ndivyo kwanini mchakato wa kumfanya awe raisi unapitia mbwembwe na mizengwe kiasi hiki.

   Makamba (Yusuph) aliwahi kusema kuwa Kikwete ni maarufu kuliko CCM, simpingi kauli yake ina ukweli kwa sababu zaidi ya nchini, Kikwete ni maarufu China, Amerika, South Africa na nchi nyinginezo, Kikwete pia anafahamika kwa Obama ambaye huenda haijui CCM, Ricardo Kaka na watu mbalimbali maarufu ambao hawaijui CCM,hivyo makamba yuko sahihi lakini bado hiyo haifanyi Kikwete kuwa raisi tu kwa sababu Makamba anaamini hivyo, haitoshi kikwete kuwa raisi tu kwa sababu eti takwimu ambayo watu 2000 wamehojiwa zinaonyesha anakubalika sana, hapa katiba haisemi hivyo ya chama wala ya nchi.

   Huenda baadhi ya watu wanaamini kuwa raisi kikwete mwenyewe hahusiki katika hili (hata mimi niliwahi kuamini hivyo) lakini sasa ni tofauti naamini anahusika chuoni kwangu bango linaonyesha “KUMUUNGA MKONO” likiwa na maana “KUKUBALIANA NAYE” (kwa anachotaka au anachosema) hii inamaanisha kama Kikwete hahusiki moja kwa moja basi alianzisha wazo au analiunga mkono, kama huamini rudisha akili yako nyuma hadi ukumbuke maneno yake kwa viongozi wa TUCTA, kumbuka alivyosema “nasikitika kwamba nitazikosa kura zenu” akiwa na maana atakuwa mgombea wa uraisi octoba kama sivyo basi tuseme TUCTA watapiga kura za maoni CCM? Haina msingi, hivyo Kikwete alijua yeye atakuwa mgombea wa uraisi kupitia CCM. Angalia pia tamko la ‘ikulu’ ambayo ndiyo makazi na ofisi ya raisi kikwete kuhusu kauli za sheikh Yahya utakubaliana nami kuwa Raisi au anaongoza kampeni hizi au anaziunga mkono kwa asilimia 100 ili awe mgombea pekee (bila ya kupingwa).

      Kuandamana kumuunga mkono awe mgombea pekee kupitia CCM, ina maana ya “kuzuia au kupinga watu wengine (wenye uwezo kuliko yeye au sawa na yeye ) kuchukua fomu kupambana naye, tena CCM walichangishana fedha ili ‘eti’ kumnunulia fomu, hicho ndicho chama kinachotawala dola na umma, chama ambacho ndicho kimemtoa Kikwete, ambacho yeye ni mwenyekiti wake, kinaomba wanachama wake waunge mkono ‘upumbavu’ wa kudumaza demokrasia.

     Nimetumia neno upumbavu kwa sababu, ujinga ni kufanya jambo la kipuuzi bila kujua, upumbavu ni kufanya ujinga kwa kujua. CCM inajua kuwa ni makosa na inadumaza demokrasia lakini chini ya mwenyekiti wake, inataka tuamini kila kitu ni sawa tu, eti kwa sababu Kikwete ni maarufu kuliko CCM, eti Kikwete asipogombea CCM itashindwa au itakufa, hivi ni kweli hakuna mtu ndani ya CCM aliye safi na mwenye sifa kuliko Kikwete?

     Sijui kwanini Kikwete anautaka uraisi kwa nguvu hivyo, kwa sababu takwimu zinaonyesha watanzania wanamkubali kwa asilimia 80, je hizo 80% sio za wa CCM pia? Au wao labda (wapiga kura za maoni) sio watanzania?kwanini asiruhusu upinzani ndani ya chama ili aonyeshe anakubalika ndani na nje? Kwa nini anataka tuamini (kwa lazima) kuwa anakubalika wakati sivyo?, kutisha watu kuwa atakayechukua fomu atakufa (kwa tamko la Sheikh Yahya ambalo ikulu yake haikulipinga wala haikutaka kumchukulia hatua kwa kutisha watu), na sasa kututaka tuandamane kupinga watu wasiokubaliana naye au wenye uwezo zaidi yake (kumuunga mkono yeye ina maana ya kupinga wasiokubaliana na wazo lake) kuchukua fomu ina maana gani?

         Tanzania ni nchi safi, ni nchi yangu na ninaipenda lakini ukweli ni kwamba haya mambo yanaumiza,tena yanatoa machozi, kwa mtu wa kawaida (hata mwana CCM) fikiria leo ulimwengu huu na hasa nchi hii ya Tanzania ambayo inategemea wasomi tena wa chuo kikuu,na hasa chuo kikuu cha Dodoma ambacho ni maarufu kwa sasa nchini waikomboe na wahamasishe ukombozi na demokrasia, tunaalikwa kuunga mkono kudumazwa kwa demokrasia , kuungana na wanaotaka nchi ipoteze dira na iongozwe kama mchezo tu wa kuigiza huku ikiwa ni kweli, eti kwa kuwa ni CCM basi wana misingi ya baba wa taifa na kila wakisemacho ni sawa? 
   Ukweli nilistuka sana kwa kuwa sikutegemea kukuta bango kama lile pale katika hosteli za chuo, hosteli zetu, tena likiwa katika milango ya kila hosteli (ambayo hata hivyo huzuiliwa kutumika kwa matangazo) lina umaalumu kiasi gani? Tena inaumiza zaidi kujua limebandikwa na mwanachuo! Hivi ni kweli wasomi (hata kama ni wana CCM) hawana uchungu na nchi hii? Wanakubali kutumika kudumaza na kuzuia demokrasia?

    Huenda Kikwete ni mtu safi, ni mzuri au huenda anafaa kuendelea na awamu nyingine ya kuongoza nchi hii au huenda anakubalika sana au kwa asilimia mia (japo sio kweli) lakini Kikwete sio Mungu, na Mungu ameumba watu na sio mtu, hivyo ni vema Kikwete angeacha apate upinzani, kama atashindwa, akubali matokeo akae chini, ajipange (kwa sababu bado ana nafasi ) aanze upya. Kwani kuna nini ambacho anahisi ni lazima akirudie ikulu mwaka huu? Akichukue basi aondoke nacho lakini kwa hii staili ni ishara tofauti.

    Kikwete ameanzia ndani ya CCM anataka tuandamane awe mgombea pekee, chama kinataka tuunge mkono hoja hiii je CCM ambayo kwa sasa inatawala dola haiwezi kulazimisha awe mgombea pekee wa uraisi nchi nzima? Kama inaweza kuharibu demokrasia na kuvunja katiba yake yenyewe, je vipi kuhusu katiba ya nchi? Mwishowe CCM itataka kuwe na uchaguzi wa kura za danganya toto za ‘ndiyo ’ na ‘hapana’, je Kikwete amefanya nini kikubwa cha kufanya tuamini ndiye pekee na hana mbadala?

    Kama msomi, namshauri raisi Kikwete, ambaye ni mwenyekiti wa CCM, aache hii michakato, ajipange,ili apambane na wapinzani wake wa ndani ya chama kama anajiamini basi hayo yatakuwa ni mazoezi (au mechi ya kirafiki) kabla ya kupambana na wapinzani wake kutoka CUF,CHADEMA,TLP,UDP,NCCR na kadhalika.

    Nawashauri wasomi pia, popote nchini, mkae mkijua nyinyi ni hazina ya taifa, lakini yafaa nini hazina mbovu? Mwisho wa siku mtadaiwa hicho kikubwa (usomi) mlichopewa, kushabikia bila kujiuliza kupoteza dira kwa nchi yetu sio jambo jema, mnaelewa vema kuwa yafanyikayo si haki basi kwanini mwayaunga mkono?

    Wito wangu kwa watanzania, tupige kura kwa amani, mchagueni kila mnayeamini anaweza kisha msilaumu wala kulalamika kama mtachagua watu kwa ushabiki.

   Mwaka huu gazeti moja liliwahi kuripoti kuwa Askofu Methodeus Kilaini ametamka kuwa raisi Kikwete bado ni chaguo la Mungu, huenda alikuwa au aliwahi kuwa chaguo la Mungu, hata sauli alikuwa chaguo la Mungu, lakini hatimaye Mungu alimwacha na hakuwa chaguo lake tena, hata samweli alipomlilia Mungu alimwambia ‘yanini kumlilia mtu ambaye Mungu amemkataa?’ Kikwete kwa haya anayoyafanya na aliyokwisha yafanya kwenye uongozi wake wala si ajabu kutamka kuwa sio chaguo la Mungu tena!

   MUNGU IBARIKI TANZANIA, MUNGU WABARIKI WASOMI WA TANZANIA, MUNGU WABARIKI WATANZANIA.   
     Mwanafunzi wa shahada ya kwanza ya biashara na fedha UDOM 

